ГуфIэгъуэр зэдагъэлъапIэ
Урысейпсо къэрал телерадиокомпанием и Къэбэрдей-Балъкъэр къудамэр къызэрызэIуахрэ (телевиденэр илъэс 60, радиор — 90) зэрырикъур иджыблагъэ щагъэлъэпIащ ЩоджэнцIыкIу Алий и цIэр зезыхьэ Къэбэрдей къэрал драмэ театрым.
Урысейпсо къэрал телерадиокомпанием и Къэбэрдей-Балъкъэр къудамэм и гуфIэгъуэр дагъэлъэпIащ IуэхущIапIитIым — «Къэбэрдей-Балъкъэр ВТК»-мрэ «Налшык» ОРТК-мрэ я лэжьакIуэхэм.
Пшыхьыр ирагъэкIуэкIащ телевиденэм и лэжьакIуэхэу Васин Владрэ Тиловэ Алинэрэ. Абыхэм зэхыхьэ гуапэм зыкърезыхьэлIахэр ирагъэдэIуащ «Къэбэрдей-Балъкъэр ВТК»-мрэ радиомрэ къакIуа гъуэгуанэм, лэжьакIуэ нэхъыфIхэр къызэрыхахам, IуэхущIапIэхэм зэрызаужьам-рэ зыIэрагъэхьа ехъулIэныгъэхэмрэ, нэхъапэм я лэжьыгъэм Iуэху зэIумыбзхэр хэта- мэ, иджы нэхъ зэIузэпэщ зэрыхъуам, IэмалыщIэхэм зэрыхуэкIуам.
Къэбэрдей-Балъкъэрым и радиомрэ телевиденэмрэ я лэжьыгъэр нэхъыщхьэу зыхуэунэтIар республикэм исхэр хъыбарыщIэхэмбзищымкIэ щыгъуазэ щIынырт, щIыналъэм и экономикэм, политикэм, узыншагъэр хъумэным, егъэджэныгъэм, щIэныгъэм, гъуазджэм, щэнхабзэм, спортым, нэгъуэщI унэтIыныгъэхэм зэфIэкIхэр щызиIэ цIыхухэм я ехъулIэныгъэхэр, хъыбар гуапэхэр абыхэм я деж нэхьэсынырт. 2004 гъэм абыхэм я лэжьыгъэм зэхъуэкIыныгъэщIэхэр халъхьащ.
ЭкранымкIэ къагъэлъэгъуащ телевиденэм и архивым щахъумэ, тхыдэр зи лъабжьэ телефильмхэм, нэтын зэмылIэужьыгъуэхэм щыщ пычыгъуэхэр. Апхуэдэу къызэхуэсахэр ирагъэплъащ Урысейпсо къэрал телерадиокомпанием и Къэбэрдей-Балъкъэр къудамэм илъэс куэдкIэ хуэлэжьахэмрэ а IэнатIэр ноби езыгъэфIакIуэхэмрэ я IэщIагъэм теухуа я Iуэху еплъыкIэхэр, Iуэху зэIумыбзхэр, фIагъхэр, зэхъуэкIыныгъэхэр къыщыгъэлъэгъуахэм.
КъБР-м и Правительствэм и УнафэщIым и къуэдзэ Къардэн Мурат республикэм и телевиденэмрэ радиомрэ я лэжьакIуэхэм защыхуигъазэм, къыхигъэщащ я гуфIэгъуэр ядигуэшыну зэригуапэр, зи юбилейр ягъэлъапIэ IуэхущIапIэм къикIуа гъуэгуанэм къриубыдэу щIыналъэм ис цIыхухэм я гъащIэм пыщIэныгъэ ин хуаIэу къызэрекIуэкIыр. Абы игу къигъэкIыжащ радио, теленэтын зэмылIэужьыгъуэхэм къызэрыщIэтэджыкIар, нэхъапэм республикэм и щIыпIэ псори радиорэ тедевиденэкIэ къахузэмыгъэпэщу щытамэ, иджы дэтхэнэ зы унагъуэми ахэр зэрылъагъэIэсар зэрыгуапэр, хъыбар гуфIэгъуэхэр, гузэвэгъуэхэр а зы IэмалымкIэ япэм къаIэрыхьэу зэрыщытар. Къардэным фIыщIэ яхуищIащ телевиденэмрэ радиомрэ я лэжьакIуэхэм, хъыбарегъащIэ IэнатIэхэм я зыужьыныгъэм хэлъхьэныгъэфI зэрыхуащIым папщIэ.
КъБР-м и Парламентым и УнафэщIым и къуэдзэ Жанатаев Сэлим зи юбилейр зыгъэлъапIэ радиомрэ телевиденэмрэ я лэжьакIуэхэм республикэм и депутатхэм я цIэкIэ ехъуэхъуащ узыншагъэ быдэ, гуфIэгъуэ, ехъулIэныгъэ яIэу республикэм и хъыбарегъащIэ IэнатIэм илъэс куэдкIэ хуэлэжьэну, IуэхущIапIэм адэкIи зрагъэужьыну, фIагъ куэд зыхэлъ, гуапагъэкIэ, дахагъэкIэ, гъэсэныгъэкIэ гъэнщIа я нэтынхэр Къэбэрдей-Балъкъэрым исхэм яхуэщхьэпэну.
УФ-м и ФСБ-м КъБР-м щиIэ и Управленэм и унафэщI Максимов Максим къыхигъэщащ бзищымкIэ хъыбарыщIэхэмрэ нэтынхэмрэ зыгъэхьэзыр телевиденэмрэ радиомрэ я лэжьакIуэхэм я зэфIэкIыр зэрыуасэншэр, зи IэщIагъэм хуэIэижь, Iуэху бгъэдыхьэкIэхэм хуэIэзэ, зыпэрыт IэнатIэр фIыуэ зылъагъу журналистхэм, дикторхэм, техникэ лэжьакIуэхэм зэманым къигъэув щIэхэм зыдрагъэкIуу, республикэм и хъыбарегъащIэ IуэхущIапIэхэр зэрырагъэфIэкIуэным, къэралым, дунейм и къэхъукъащIэхэм зэрыщагъэгъуэзэным, лъэпкъхэр, жылагъуэр зэкъуэгъэувэным я къарур, дапщэщи хуэдэу, зэрырахьэлIэнум шэч къызэрытримыхьэр.
КъБР-м промышленностымрэ сатумкIэ и министрым и къуэдзэ КIарэ Елдар зи лIыкIуэ IуэхущIапIэхэм я лэжьакIуэхэм къабгъэдэкIыу псалъэ гуапэхэмкIэ захуигъэзащ зи махуэшхуэр зыгъэлъапIэхэм.
КъБР-м ЩэнхабзэмкIэ и фондымрэ «Налшык» ОРТК-мрэ я унафэщI, журналист, кинорежиссёр цIэрыIуэ Вэрокъуэ Владимир кIэщIу къытеувыIащ оператор цIэрыIуэ Буслик Юрий и гъусэу триха «Кабардино-Балкария сегодня» и япэ фильмым, а лэжьыгъэм къэралым и мызакъуэу, нэгъуэщI щIыпIэхэми щIэупщIэшхуэ зэрыщиIам. Апхуэдэу Вэрокъуэр тепсэлъыхьащ а япэ фильмым нэгъуэщI куэд къызэрыкIэлъыкIуам, ди республикэм киностудие зэрыщамыухуар жагъуэ зэрыщыхъум.
— Телевиденэм хуэдэу, радиоми сэркIэ мыхьэнэшхуэ иIэщ. Си адэ Хъалид радиокомитетым и унафэщIхэм ящыщ зыуэ щытащ. И лэжьэгъухэм я гъусэу абы и къарур ирихьэлIащ республикэм симфоние оркестр къыщызэгъэпэщыным, — жиIащ Вэрокъуэм. — Илъэс 57-рэ хъуауэ телевиденэм сыхуэпэжщ. Дауи, ди IэнатIэм зы цIыхум и къарукIэ зыри щыпхузэфIэкIынукъым, ди лэжьыгъэр апхуэдизкIэ зэпыщIащи. Фильми 170-м нэблагъэ къыщIызэхъулIар цIыху щэ бжыгъэм ди зэфIэкIыр зэрызэкъуэдгъэуварщ. Си фильмхэр зытеухуар, абыхэм лъабжьэ яхуэхъуар фIыуэ слъагъу Къэбэрдей-Балъкъэрырщ.
Пшыхьым щыщ Iыхьэ «Отцы и дети» ток-шоум и программэм тету яухуащ Урысейпсо къэрал телерадиокомпанием и Къэбэрдей-Балъкъэр къудамэм и «Отцы и дети» ток-шоур къызэзыгъэпэщахэу икIи ар езыгъэкIуэкIхэу Хьэмжу Ларисэрэ Пщыгъуэш Тимуррэ. Абыхэм ягу къагъэкIыжащ телевиденэмрэ радиомрэ я лъабжьэр зыгъэтIылъахэр. А нэхъыжьхэм я лъагъуэм ирикIуа, илъэс щэ ныкъуэм нэблагъэкIэ телевиденэмрэ радиомрэ хуэлэжьахэмрэ нобэ а IэнатIэм пэрыт щIалэгъуалэмрэ яхэупщIыхьащ абыхэм я зэпыщIэныгъэхэр, я лэжьыгъэм ехьэлIа я Iуэху бгъэдыхьэкIэхэр, я еплъыкIэхэр зыхуэдэм теухуауэ. Псом хуэмыдэу нэхъыжьхэм IуэхущIапIэм и тхыдэм, и зыужьыныгъэм, я IэнатIэм хуаIа жэуаплыныгъэм, лъагъуныгъэм теухуауэ гъэщIэгъуэн куэд къаIуэтэжащ. ЩIалэгъуалэм я гуапэу къыхагъэщащ лъэныкъуэ куэдкIэ щапхъэ яхуэхъу я ветеранхэм зэрыдэплъейр.
— Урысейпсо къэрал телерадиокомпанием и нэтынхэр Къэбэрдей-Балъкъэр къудамэм игъэхьэзырхэм ебгъапщэмэ, иужьрейхэм цIыхухэм гукъыдэж зэрыратыр, я дэрэжэгъуэм зэрыхагъахъуэр гуапэщ, — жиIащ КъБР-м щэнхабзэмкIэ и министр Къумахуэ Мухьэдин. — Телевиденэмрэ радиомрэ гъащIэм сыхурагъэджащ. Си лэжьэгъуу щыта дэтхэнэми фIыщIэ фхузощI.
Щэнхабзэм и лэжьакIуэхэм я профсоюзым и Къэбэрдей-Балъкъэр щIыналъэ зэгухьэныгъэм и унафэщI, УФ-м щIыхь зиIэ и артисткэ Дау Марьянэ къыхигъэщащ республикэм и хъыбарегъащIэ IуэхущIапIэхэм лъэпкъыбзэхэмкIэ нэтын гъэщIэгъуэнхэр ягъэхьэзырыну Iэмал зэраIэр, щIыналъэ куэдым зэкIэ я хъуэпсапIэу щыт а Iуэхур къызэрыдэхъулIар насыпышхуэу къызэрилъытэр, цIыхубэм я гукъыдэжыр зыхуэдэнур абыхэм я деж нахьэс хъыбархэм куэдкIэ зэрелъытар, нэгъуэщIхэри.
КъБР-м и Журналистхэм я зэгухьэныгъэм и унафэщIым и къалэнхэр зыгъэзащIэ Шаваевэ Разият жиIащ зи махуэр зыгъэлъапIэ Урысейпсо къэрал телерадиокомпанием и Къэбэрдей-Балъкъэр къудамэм адыгэхэмрэ балъкъэрхэмрэ я литературэбзэр къызэгъэпэщыным, IуэрыIуатэр хъумэным, гъуазджэм, щэнхабзэм, литературэм зегъэужьыным я IуэхукIэ зэфIигъэкIа лэжьыгъэм и мыхьэнэр къызэрылъытэгъуейр.
— Радиомрэ телевиденэмрэ я лэжьакIуэхэр ящыщщ щалъхуа щIыналъэм и тхыдэр зыухуэхэм. ЦIыхубэм пыщIэныгъэ быдэ хузиIэ а IуэхущIапIэхэм я гуп зэкъуэтхэм я зэфIэкIхэм срогушхуэ, — жиIащ «Волгоград ГТРК» телеканалым и унафэщI КIэрашэ Аслъэнбэч. — Къэбэрдей-Балъкъэрым ныбжьэгъу куэд зэрыщызиIэм срогушхуэ. Я махуэшхуэм ирихьэлIэу си лэжьэгъухэм IэмалыфI яIэщ къакIуа гъуэгуанэм ириплъэжыну, зэфIагъэкIахэмрэ зрагъэхъулIахэмрэ къапщытэжыну, къапэщылъ къалэнхэр яубзыхуну. Урысейпсо къэрал телерадиокомпанием и Къэбэрдей-Балъкъэр къудамэм и къэкIуэнур зэрыдахэр, ар ехъулIэныгъэрэ зыужьыныгъэкIэ зэрыгъэнщIар быдэу си фIэщ мэхъу!
Алания» телеканалым, «Ингушетия ГТРК-м», «Ставрополье ГТРК-м» я лIыкIуэхэм зи махуэшхуэр зыгъэлъапIэ я лэжьэгъухэм зыхуагъэзащ узыншагъэ, гуфIэгъуэ, ехъулIэныгъэ яIэну икIи саугъэтхэр тыгъэ хуащIащ. Апхуэдэу хьэщIэхэм къыхагъэщащ IуэхущIапIэхэм яку дэлъ зэпыщIэныгъэмрэ зэныбжьэгъугъэмрэ дяпэкIи нэхъ зрагъэубгъуну, зэкIэлъыкIуэну зэрагуапэр.
УФ-м Связымрэ цIыхубэ коммуникацэхэмкIэ и министерствэм, КъБР-м и Правительствэмрэ Парламентымрэ, республикэм Промышленностымрэ сатумкIэ, Курортхэмрэ туризмэмкIэ, Мэкъумэш хозяйствэмкIэ, Узыншагъэр хъумэнымкIэ, ЩэнхабзэмкIэ, ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэхэм, щIыналъэм Транспортымрэ связымкIэ и къэрал комитетым, УФ-м и ФСБ-м КъБР-м щиIэ и Управленэм, КъБР-м и Журналистхэм я зэгухьэныгъэм, Щэнхабзэм и лэжьакIуэхэм я профсоюзым и Къэбэрдей-Балъкъэр щIыналъэ зэгухьэныгъэм, Урысейпсо къэрал телерадиокомпанием я щIыхь, фIыщIэ тхылъхэр, саугъэтхэр зыхуагъэфэщахэм иратыжащ.
Зэхыхьэм хэтащ ДАХ-м и президент Сэхъурокуъэ Хьэутий, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, «Горянка» газетым и редактор нэхъыщхьэ, «Жан» зэгухьэныгъэм и унафэщI, усакIуэ Къаныкъуэ Заринэ, республикэм и IуэхущIапIэ зэмылIэужьыгъуэхэм я унафэщIхэр, жылагъуэ зэгухьэныгъэхэм я лIыкIуэхэр.
Пшыхьыр ягъэдэхащ республикэм и уэрэджыIакIуэхэу Текуев Амур, Ракитинэ Иринэ, Абэнокъуэ Рустам, КъБР-м и Къэрал музыкэ театрым и хорым, «Балкария» IуэрыIуатэ-этнографие къэрал ансамблым, «Синяя птица» ныбжьыщIэхэм я урысейпсо зэпеуэм и лауреатхэу «Вагъуэ цIыкIу» сабий ансамблым и къэфакIуэ Абазэ Муратрэ Жанхъуэтекъуэ къуажэм и курыт еджапIэм и еджакIуэ Джаппуевэ Лейлэрэ, нэгъуэщIхэми.
ТЕКIУЖЬ Заретэ.
